## Rješenje o odobrenju objavljivanja ponude za preuzima­nje društva Đuro Đaković Poljoprivredni strojevi i uređaji d.d., Županja, Same Deutz-Fahr Italia S.p.A., Treviglio, Italija

### NN 57/2005 (4.5.2005.), Rješenje o odobrenju objavljivanja ponude za preuzima­nje društva Đuro Đaković Poljoprivredni strojevi i uređaji d.d., Županja, Same Deutz-Fahr Italia S.p.A., Treviglio, Italija

# KOMISIJA ZA VRIJEDNOSNE PAPIRE REPUBLIKE HRVATSKE

**1119**

Sukladno odredbama članka 13. stavka 2. Zakona o
preuzimanju dioničkih društava (»Narodne novine« broj 84/02., 87/02. i
120/02.), Komisija za vrijednosne papire Republike Hrvatske, na temelju
zahtjeva društva Same Deutz-Fahr
Italia S.p.A., Treviglio
(BG), Viale Francesco Cassani  n. 15,
Italija, zastupanog po opunomoćenicima, Zoranu Markoviću i Josipu Grošeti, odvjetnicima iz Odvjetničkog društva Marković
& Plišo, Zagreb, Smičiklasova
21, za odobrenje objavljivanja ponude za preuzimanje javnog dioničkog društva
Đuro Đaković poljoprivredni strojevi i uređaji d.d.,
Županja, Industrijska 5, na sjednici održanoj 19. travnja 2005. godine,
donijela je

## RJEŠENJE

1. Društvu Same Deutz-Fahr Italia S.p.A., Treviglio (BG), Viale Francesco Cassani n. 15, Italija,
odobrava se objavljivanje ponude za preuzimanje javnog dioničkog društva Đuro Đaković poljoprivredni strojevi i uređaji d.d., Županja,
Industrijska 5.

2. Ovo rješenje objavit će se u »Narodnim
novinama«.

```
Obrazloženje
```

```

```

I. Društvo Same Deutz-Fahr Italia S.p.A., Treviglio (BG), Viale Francesco, Cassani n. 15, Italija
(dalje u tekstu: Ponuditelj), zastupano po opunomoćenicima, Zoranu Markoviću i
Josipu Grošeti, odvjetnicima iz Odvjetničkog društva
Marković & Plišo, Zagreb, Smičiklasova
21, podnijelo je Komisiji za vrijednosne papire Republike Hrvatske (dalje u
tekstu: Komisija),  15. travnja 2005.
godine, sukladno odredbi članka 13. stavak 1. Zakona o preuzimanju dioničkih
društava (dalje u tekstu: Zakon), zahtjev za odobrenje objavljivanja ponude za
preuzimanje trgovačkog društva Đuro Đaković
poljoprivredni strojevi i uređaji d.d., Županja, Industrijska 5 (dalje u
tekstu: Izdavatelj), ponudu i isprave iz članka 12. stavak 2. Zakona, od kada
se zahtjev Ponuditelja za odobrenje objavljivanja ponude za preuzimanje smatra
urednim.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03.), u
svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02.)

Komisija je izvršila uvid u podatke sudskog
registra na internetu te utvrdila da temeljni kapital Izdavatelja iznosi
88.511.200,00 kuna.

Uvidom u podatke Središnje depozitarne agencije
d.d., Zagreb, kojima raspolaže Komisija, utvrđeno je da Izdavatelj, ima više od
100 dioničara.

III. Obveza objavljivanja ponude za
preuzimanjem, sukladno odredbi članka 4. stavak 1. Zakona, nastala je za
Ponuditelja 18. ožujka 2005. godine, stjecanjem 190.833 dionice, odnosno 86,24%
učešća u temeljnom kapitalu Izdavatelja, što daje 86,24% od ukupnog broja
glasova koje daju dionice Izdavatelja s pravom glasa, temeljem ugovora o
prodaji dionica, sklopljenog 18. ožujka 2005. godine, s trgovačkim društvom
Đuro Đaković Holding d.d., Slavonski Brod, Dr. Mile
Budaka 1, a nakon kojeg stjecanja Ponuditelj raspolaže sa 190.833 dionice,
odnosno 86,24% učešća u temeljnom kapitalu Izdavatelja, što daje 86,24% od
ukupnog broja glasova koje daju dionice Izdavatelja s pravom glasa.

IV. Cijena po kojoj Ponuditelj nudi otkup
dionica u ponudi za preuzimanje iznosi 341,68 kuna po dionici. Najviša cijena
po kojoj je Ponuditelj stekao dionice Izdavatelja s pravom glasa u razdoblju od
jedne godine prije dana objavljivanja ponude za preuzimanje iznosi 341,68 kuna
po dionici. Prema očitovanjima Zagrebačke burze d.d., Zagreb, i Varaždinske
burze d.d., Varaždin, dostavljenim na zahtjev Komisije (u predmetu: klasa:
450-08/05-01/131), na Zagrebačkoj burzi d.d., Zagreb u zadnja tri mjeseca prije
nastanka obveze objavljivanja ponude za preuzimanje nije bilo trgovine
dionicama Izdavatelja niti  trgovinskom
sustavom niti dražbama, a na Varaždinskoj burzi d.d., Varaždin, u zadnja tri
mjeseca prije nastanka obveze objavljivanja ponude za preuzimanje nije bilo
transakcija dionicama Izdavatelja, te je utvrđeno da je cijena izražena u
ponudi za preuzimanje u iznosu od 341,68 kuna po dionici, utvrđena u skladu s
odredbom članka 15. stavci 3.-6. Zakona.

V. Ponuditelj je vlasnik 190.833 redovne dionice
Izdavatelja, a temeljni kapital Izdavatelja podijeljen je na 221.278 redovnih
dionica, nominalne vrijednosti 400,00 kuna svaka. Novčana sredstva potrebno je
osigurati sukladno odredbi članka 9. stavka 1. Zakona, za plaćanje preostale
30.445 dionice Izdavatelja s pravom glasa, u iznosu od najmanje 10.402.447,60
kuna. Uvidom u Ugovor o posebnom računu, kojeg su dana 11. travnja 2005.
godine, sklopili Privredna banka Zagreb d.d., Zagreb, Račkoga
6, kao Banka i Ponuditelj, kao Deponent, te Potvrdu
Privredne banke Zagreb d.d., Zagreb,  o
izvršenom deponiranju novčanih sredstava na posebnom računu broj
81951-191-013052 Ponuditelja otvorenog kod Privredne banke Zagreb d.d., Zagreb,
utvrđeno je da je Ponuditelj osigurao sredstva u iznosu od 10.419.035,60 kuna.

VI. Nadalje, utvrđeno je da su zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02. i 43/03.).

VII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Na temelju odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog Rješenja.

Klasa: UP/I-450-09/05-02/55

Urbroj: 567-01/05-2

Zagreb, 19. travnja 2005.

Predsjednik Komisije

**Miljenko** **Fičor**, v. r.

Rješenje, NN 57/2005-1119